Slovenský mediálny trh rozvírila v poslednom období snaha finančnej skupiny Penta preniknúť na mediálny trh.
Po kúpe spoločností TREND holding a 7 PLUS, Penta od paritného nemeckého akcionára kúpila aj 50 percent akcií vydavateľstva Petit Press, ktorá vydáva okrem iného aj denníky Korzár a Sme.
Základná otázka, ktorá hýbe spoločnosťou, znie, či je ohrozená sloboda tlače. Niektorí sa čudujú, prečo redaktori denníka Korzár nenasledujú svojho väčšieho "brata v SME" a nedávajú hromadné výpovede.
Odpoveď je jednoduchá.
Tím Korzára je skvelá partia, ktorá vždy ťahala za jeden povraz. Kto si už nepamätá, tomu pripomenieme, že IBA redaktori denníka Korzár majú osobnú skúsenosť so snahou oligarchov ovládnuť nepohodlné médiá.
Bol to práve tím redaktorov Korza (predchodca Korzára), ktorý sa nebál postaviť proti neslobode tlače a v čase vrcholiaceho mečiarizmu a vplyvu Alexandra Rezeša, snažiaceho sa silou prevziať noviny Korzo, dokázal ako skvelá partia slobodne zmýšľajúcich novinárov vytvoriť začiatkom roka 1998 úspešné nezávislé noviny Korzár vo vydavateľskom dome pána Petra Vajdu.
Bol to práve pán Peter Vajda, ktorý urobil pre slobodu tlače na Slovensku obrovský kus práce a aj po zmene vlastníckych práv mu vo vydavateľskom dome Petit Press zostáva rovnako silný vplyv, ako mal doteraz.
Na základe našich dlhoročných skúseností je pre nás garantom, že budeme pokračovať ako nezávislé slobodné médium.
Denník Korzár je na trhu vyše 16 rokov, je suverénne najčítanejší v Košiciach a aj na celom východnom Slovensku, a urobíme všetko pre to, aby aj najbližších minimálne 16 rokov takým zostal.
Na záver si dovolím parafrázovať českého velikána Járu Cimrmana z pera Zdeňka Svěráka a Ladislava Smoljaka: Denník Korzár bol, je a bude slobodný. Môžete s tým nesúhlasiť, môžete sa o tom hádať, môžete o tom diskutovať, ale to je tak všetko, čo proti tomu môžete urobiť.
Peter Bercik, šéfredaktor